पिलू पोचखानवाला
पिलू पोचखानवाला (१९२३ - १९८६) भारत की पहली कुछ महिला मूर्तिकारों में से एक थीं। मूर्तिकार बनने से पहले उन्होंने विज्ञापन के क्षेत्र में काम किया था। अपने गतिशील कार्यों के बल पर, पोचखानवाला ने अपने समकालीनों के बीच स्वयं को आधुनिक मूर्तिकला के अग्रणी के रूप में स्थापित किया था। उनके कार्य प्रकृति से प्रेरित थे या अक्सर मानव आकृतियों का रूप लेते थे। एक स्व-शिक्षित कलाकार के तौर पर उन्होंने अपनी कलाकृतियों में धातु, पत्थर एवं लकड़ी सहित अन्य मीडिया का उपयोग किया था। एक कलाकार होने के साथ ही, पोचखानवाला बॉम्बे में कला की एक सूत्रधार और मध्यस्थ भी थीं। उन्होंने १९६० के दशक से कई वर्षों तक बॉम्बे आर्ट फेस्टिवल का आयोजन किया था। अपने साथी कलाकारों के साथ, उन्होंने सर कोवासजी जहांगीर हॉल को नेशनल गैलरी ऑफ़ मॉडर्न आर्ट, मुंबई में बदलने में भी प्रमुख भूमिका निभाई थी। यह गैलरी अब देश के प्रमुख समकालीन कला संग्रहालयों में से एक है।